Bobbys krig

Bobbys krig er en norsk dramafilm fra 1974 skrevet og regissert av Arnljot Berg. Filmen skildrer samlivet mellom en far og hans sønn i Oslo under andre verdenskrig. Hovedrollene spilles av Roy Bjørnstad, Erik Andersson, Eilif Armand, Carsten Byhring, Geir Børresen, Per Theodor Haugen, Sverre Anker Ousdal.

Filmen ble utgitt for første gang i HD på Blu-ray 15. mai 2024, i prosjektet Norske Filmklassikere.

Handling
Den alkoholiserte og arbeidsløse jazzmusikeren Robert Lund har eneansvar for sønnen Bobby. De to bor i en kummerlig leilighet der regningsbud og kreditorer er med på å gjøre tilværelsen temmelig grå. Uten jobb og penger må han skaffe det meste av det de trenger på tvilsomme måter. Robert sliter med å få spillejobber, og for å overleve den triste hverdagen flykter far og sønn inn i drømmer og fantasier. Robert forteller skrøner for å sette farge på hverdagen, og historiene blir stadig mer fantastiske. Fra fortellinger om glansperioden som musiker, går historiene over til å handle om en hemmelig fortid som spion og storforbryter. Bobby elsker dem, og selv når det blir klart for ham at faren ikke snakker sant, velger han å fortrenge sannheten. Midt i dette får Bobby en ny venn. En venn som også er fiende. En tysk soldat blir Bobbys venn og fortrolige og hjelper dem når det ser som mørkest ut. Nå er det Bobbys tur til å rive faren ut av tristessen, og det blir hans voksende styrke og kjærlighet til faren som gir et slags håp når de har mistet alt.

Om filmen
Bobbys krig er en intens, men lavmælt film. Den kan knyttes til viktig filmhistorisk periode - den italienske neo-realismen. Den inspirerte mange filmskapere og ga filmen en ny realisme, et nytt innhold og en ny stil. Den "skjulte" virkeligheten skulle fram, virkeligheten for vanlige folk, tingene slik de var. Menneskene presenteres i sine omgivelser, i et miljø hvor alle tingene, detaljene er viktige. Ofte er barn sentrale i neo-realistiske filmer.

Filmanmelderne
Filmen fikk gode kritikker av Aftenpostens anmelder, mens Dagbladets anmelder var mer negativ stemt. Aftenpostens Knut Bjørnskau skrev blant annet: «Arnljot Berg forteller en historie som virker ekte og overbevisende. Han tillater ingen longører eller plattheter i sin regi, ingen klisjeer om krigens meningsløshet får slippe til». Dagbladets Arvid Andersen var ikke like begeistret og skrev blant annet: «... dessverre blir det noe stakkato, ujevnt og lite engasjerende over dette stoffet, og man griper seg ofte i å spørre hva det egentlig er han vil med sitt manus». VG og Arbeiderbladet gav den terningkast 4.

Dagbladet gav den terningkast 3 i forbindelse med en TV-visning i 1997.

Priser
Den ble nominert til Gullbjørnen ved Filmfestivalen i Berlin.

I rollene
 Erik Andersson –  Bobby Lund 
 Roy Bjørnstad –  Robert Lund 
 Morten Andresen –  Hjemmefrontsmann 
 Eilif Armand –  Tusseladden 
 Urda Arneberg –  Serveringsdame 
 Carsten Byhring –  Hirdmann 
 Geir Børresen –  Lærer 
 Bente Børsum –  Fru Lund 
 Frimann Falck Clausen  – Hotellverten
 Detlev Eckstein –  Werner 
 Arne Aas –  Direktøren 
 Maryon Eilertsen –  Stuepike 
 Per Theodor Haugen –  Lund 
 Bjørn Jenseg –  Tysker  Eyolf Soot Kløvig –  Politimann 
 Arne Lie –  Fredrik 
 Aril Martinsen –  Politimann
 Katja Medbøe –  Frøken Simonsen 
 Ole-Jørgen Nilsen –  Klaus 
 Reidun Nortvedt – Ruth
 Sverre Anker Ousdal –  Gitaristen 
 Rolf Sand –  Bonde 
 Dag Sandvik –  Hirdmann på kafe 
 Kjell Stormoen –  Mann fra lysverket 
 Anne-Lise Tangstad –  Mor godhjerta 
 Per Tofte –  Impresario 
 Eva von Hanno –  Elsa
 Inger Lise Westby –  Fru Reiersen 

Referanser

 Eksterne lenker 


Kategori:Norske dramafilmer
Kategori:Filmer fra 1974
Kategori:Norske filmer fra 1970-årene
Kategori:Norskspråklige filmer
Kategori:Filmer lagt til Oslo
Kategori:Norske filmer om andre verdenskrig
Kategori:Filmer om Norge under andre verdenskrig